Πρόκειται για το Α1 θέμα των Πανελλαδικών εξετάσεων το οποίο βαθμολογείται με **20 μονάδες.**

Κατανέμονται ως εξής:

**Περιεχόμενο: 9**

**Οργάνωση: 7**

**Γλώσσα: 4**

1ος ΤΥΠΟΣ ΠΕΡΙΛΗΨΗΣ--Περίληψη ολόκληρου κειμένου:

Μέχρι και το 2019 οι υποψήφιοι εξετάζονταν στην περίληψη ολόκληρου του κειμένου που δινόταν

**[Παιδεία και εκπαίδευση] ΠΑΝΕΛΛΑΔΙΚΕΣ 2018**

Παιδεία και εκπαίδευση είναι δύο όροι που συχνά πυκνά εναλλάσσονται, σάμπως να πρόκειται για συνώνυμα, με ταυτόσημο νόημα και στόχο∙ θεωρητικό και πρακτικό. Ως ρίζα και κορμός ενός πολύκλαδου δένδρου, η λέξη παιδεία (δυσμετάφραστη ή και αμετάφραστη στις ξένες γλώσσες) εμφανίζει εξελισσόμενο, σημασιολογικό και λειτουργικό εύρος και βάθος. Οι αρχές της ανιχνεύονται στον Αισχύλο και στον Σοφοκλή, δηλώνοντας κατ΄ αρχήν την τροφή και την ανατροφή ενός παιδιού, αλλά και την καλλιέργεια ενός δένδρου. Στον Πλάτωνα η λέξη σαφώς πλέον αναβαθμίζεται και αναδεικνύεται σε μέτρο γνώσης και αρετής, καλύπτοντας τελικώς τόσο την πλατωνική οντολογία όσο και την πλατωνική επιστήμη . Η ίδια λέξη θεωρείται στην ελληνική αρχαιότητα ενίοτε συνώνυμη της νεαρής ηλικίας, ενώ σκοπίμως συνάπτεται κάποτε τόσο με την παιδία όσο και με την παιδιά∙ σημαίνοντας την παιδαριώδη φλυαρία και ανοησία αφενός, το παίγνιο (ως διασκέδαση ή ως φιλόσοφη μέθοδο) αφετέρου.

Πλησιέστερη ετυμολογικά και λειτουργικά προς την παιδεία αναγνωρίζεται η μεταγενέστερη εκπαίδευσις, παράγωγη του ρήματος εκπαιδεύω, το οποίο, όσο βλέπω στα λεξικά, εμφανίζεται πρώτη φορά στον πλατωνικό Κρίτωνα, με τη σημασία του διδάσκω κάποιον κάτι ή εντυπώνω σε κάποιον κάτι με τη διδασκαλία∙ αυτού του είδους η εκπαίδευση αφορά ενίοτε και την προσαρμοστική άσκηση ενός ζώου.

 Ωστόσο, οι όροι παιδεία και εκπαίδευση δεν είναι ούτε ετυμολογικά και σημασιολογικά συνώνυμοι ούτε λειτουργικά ισοδύναμοι. Πράγμα που σημαίνει ότι η ευκαιριακή (μπορεί και σκόπιμη) εναλλαγή τους στη θεωρία και στην πράξη δημιουργεί σύγχυση εις βάρος και των δύο συντελεστών της κρίσιμης αυτής συζυγίας. Ζητούμενο επομένως παραμένει ο νηφαλιότερος έλεγχος, προκειμένου να διαφανούν τόσο τα κοινά όσο και τα διαφορετικά τους σημεία, που επιτρέπουν συγχρόνως τη σύγκριση και τη διάκρισή τους. Που πάει να πει ότι: παιδεία και εκπαίδευση βρίσκονται εξ ορισμού σε συμμαχική και συνάμα σε αντίπαλη σχέση. Κοινός τους παρονομαστής παραμένει η διαβαθμισμένη γνώση ως μάθηση, ασκημένη κυρίως εντός θεσμοθετημένων θυλάκων της πολιτείας, χωρίς να αποκλείεται και η ιδιωτική τους κηδεμονία, η οποία σε ορισμένες περιπτώσεις παίρνει τη μορφή ταξικής και οικονομικής υπεροχής.

Από εκεί και πέρα αρχίζουν προφανείς και λανθάνουσες διαφορές, οι οποίες, ανάλογα με τον χώρο και τον χρόνο, αυξομειώνονται, χωρίς όμως να καταργούνται. Οι διαφορές προκύπτουν από τη διαφορετική τους φύση και τον αποκλίνοντα προορισμό τους. Δηλαδή: Η παιδεία είναι περισσότερο μέθοδος∙ η εκπαίδευση κυρίως πράξη. Η παιδεία είναι (πρέπει να είναι, για να μην παραβαίνει τον εαυτό της) λειτουργία λίγο πολύ ελεύθερη. […] Αντίθετα, η εκπαίδευση ελέγχεται εκ προθέσεως εντεταλμένη . Η παιδεία είναι (οφείλει να είναι) προαιρετική∙ η εκπαίδευση θεωρείται, και σωστά, υποχρεωτική.

Δ. Ν. Μαρωνίτης, εφημερίδα «Το Βήμα της Κυριακής», 1/3/2009 και 8/3/2009

**A1. Να γράψετε στο τετράδιό σας την περίληψη του κειμένου που σας δόθηκε (90-110 λέξεις). Μονάδες 25**

|  |
| --- |
| **SOS= Σε αυτήν την περίπτωση εργάζομαι με πλαγιότιτλους ανά παράγραφο** |

**2ος ΤΥΠΟΣ ΠΕΡΙΛΗΨΗΣ : ΕΣΤΙΑΣΜΕΝΗ (σε θεματικό άξονα)**

**Εδώ ο μαθητής πρέπει να εντοπίσει συγκεκριμένα κάποια στοιχεία που απαντούν στο ζητούμενο και στη συνέχεια να τα αποδώσει περιληπτικά ( π.χ. να εντοπίσει στο κείμενο τους λόγους που οι νέοι μεταναστεύουν στο εξωτερικό)**

**Ημέρα καταδίκης της βίας εναντίον των γυναικών- ΠΑΝΕΛΛΑΔΙΚΕΣ 2023**

Δεν υπάρχει στην ιστορία της ανθρωπότητας διαρκέστερη και διαστροφικότερη καθυπόταξη ανθρώπων από αυτή που υπέστησαν οι γυναίκες από τους άντρες. Αρχίζοντας από τον Αριστοτέλη αναρίθμητα ήταν τα μεγάλα πνεύματα που αρνιούνταν σε αυτές την ανθρώπινη αξία. Μέχρι τον 20ό αιώνα, με ελάχιστες εξαιρέσεις, όλες οι συζητήσεις για την ισότητα θεωρούσαν ως δεδομένο ότι αυτή δεν περιλαμβάνει τις γυναίκες.

Η αντίληψη ότι είναι κατώτερα πλάσματα, φτιαγμένα για να εξυπηρετήσουν την αναπαραγωγή του κόσμου των ανδρών, είχε ως συνέπεια μια τέτοια κακομεταχείριση, βία και εκμετάλλευση, που όμοιά της δεν έχει υποστεί καμία άλλη ομάδα ανθρώπων (ούτε οι μαύροι ούτε η εργατική τάξη, κανείς).

Σε πολλά μέρη του κόσμου ακόμα και σήμερα η ωμή βία εναντίον των γυναικών είναι καθημερινή πρακτική. Στις δικές μας κοινωνίες οι ωμότητες είναι παράνομες. Τα φαινόμενα, όμως, βιασμού, οικογενειακής βίας, σεξουαλικής παρενόχλησης και ποικίλων άλλων προσβολών των γυναικών κάθε άλλο παρά σπάνια είναι.

Ξέρω ότι οι καθιερωμένες ημέρες μνήμης δεν συγκινούν. Σήμερα, όμως, ημέρα κατά της βίας εναντίον των γυναικών, δεν μπορεί παρά να αναλογιζόμαστε με ενοχή τη μεγαλύτερη αδικία που υπήρξε από καταβολής κόσμου, να συμπονούμε τις αμέτρητες γυναίκες θύματα, και να προσπαθούμε να οραματιζόμαστε δικαιοσύνη.

[Σταύρος Τσακυράκης, *Δικαιοσύνη: η ουσία της πολιτικής*, εκδ. Μεταίχμιο, 2019, σ. 202].

**Α1. Να αποδώσετε συνοπτικά σε μία παράγραφο 60- 70 λέξεων τις απόψεις του συγγραφέα για την κοινωνική θέση των γυναικών. (ΠΑΝΕΛΛΑΔΙΚΕΣ 2023)**

3ος ΤΥΠΟΣ ΠΕΡΙΛΗΨΗΣ : ΕΣΤΙΑΣΜΕΝΗ (σε συγκεκριμένες παραγράφους)

Εδώ ζητείται από τον μαθητή να κάνει περίληψη π.χ. της 2ης και της 3ης παραγράφου

**ΚΕΙΜΕΝΟ 2 - ΠΑΝΕΛΛΑΔΙΚΕΣ 2021**

Τι περιμένουν τελικά από τις σπουδές τους, ποιες οι σκέψεις, οι επιθυμίες, τα όνειρα και οι απόψεις τελειοφοίτων; «Όταν με ρωτούν με τι θέλω να ασχοληθώ, δεν έχω ποτέ κάποιο συγκεκριμένο επάγγελμα στο μυαλό μου. Θέλω μια δουλειά δημιουργική, ένα εργασιακό περιβάλλον που θα μου επιτρέπει να εξελίσσομαι ως άνθρωπος, να ταξιδεύω, να διευρύνω τους ορίζοντές μου, να υπερασπίζομαι τα δικαιώματα όλων των πλασμάτων και να βάλω και εγώ το λιθαράκι μου στη δόμηση μιας κοινωνίας ισότητας» λέει η Τάνια από το 1ο Γενικό Λύκειο Χανίων. «Από τη μια πλευρά θα ήθελα να αφήσω τη ζωή μου να με οδηγήσει και από την άλλη, ζώντας σε μια χώρα χωρίς σίγουρη επαγγελματική αποκατάσταση, τίποτα δεν είναι βέβαιο. Θα ήθελα να έχω την ευκαιρία να ασχοληθώ πραγματικά με την έρευνα και να ταξιδέψω στο εξωτερικό, όχι για μόνιμη εγκατάσταση. Θα ήθελα να προσφέρω μέσα από το επάγγελμά μου στην κοινωνία, να ξεπληρώσω όλα αυτά που μου πρόσφερε η Ελλάδα, όσο πληγωμένη και αν είναι, και οι άνθρωποι που με μεγάλωσαν και με δίδαξαν» επισημαίνει η Αντωνία.

Όσο για τον επαγγελματικό προσανατολισμό, λέει ο Σπύρος «πρέπει να είναι αναπόσπαστο κομμάτι της σχολικής πορείας, και μάλιστα θα πρέπει να εντάσσεται στο σχολικό πρόγραμμα από το Γυμνάσιο. Όσον αφορά την κοινωνία, το πρόβλημα που παρουσιάζεται λόγω του ελλιπούς επαγγελματικού προσανατολισμού είναι η προτίμηση δημοφιλών επαγγελμάτων και η αδιαφορία προς τα υπόλοιπα. Οι περισσότεροι μαθητές ακολουθούν την πεπατημένη, με αποτέλεσμα τον κορεσμό ορισμένων επαγγελμάτων και την αύξηση της ανεργίας». Ενώ η Αλεξάνδρα συνεχίζει λέγοντας ότι «ως τελειόφοιτοι, βλέποντας την αδυναμία ένταξης στην ελληνική αγορά εργασίας, νιώθουμε εγκλωβισμένοι σε μια χώρα επαγγελματικά υπανάπτυκτη, καθώς τα ποσοστά ανεργίας αυξάνονται και η ανάγκη για επιβίωση υπερβαίνει την ικανοποίηση προσδοκιών και ονείρων. Η αγορά εργασίας σε μεγάλο ποσοστό δεν προσφέρει επαγγελματική ανέλιξη, καταπιέζει τις ανεξάρτητες επιχειρήσεις και τους ελεύθερους επαγγελματίες. Λόγω της δυσμενούς οικονομικής κατάστασης της χώρας, πολλοί νέοι καταλήγουν να συμβιβάζονται με μη επιθυμητές θέσεις εργασίας ή να καταφεύγουν σε άλλες χώρες με περισσότερες επαγγελματικές ευκαιρίες».

Διασκευή από τον ημερήσιο Τύπο (24-05-2021)

**Α1. Να αποδώσετε περιληπτικά το περιεχόμενο της δεύτερης παραγράφου του Κειμένου 2 «Όσο για τον επαγγελματικό προσανατολισμό… με περισσότερες επαγγελματικές ευκαιρίες» (60-70 λέξεις). Μονάδες 15**

4ος ΤΥΠΟΣ ΠΕΡΙΛΗΨΗΣ : ΜΕ ΕΠΙΚΟΙΝΩΝΙΑΚΟ ΠΛΑΙΣΙΟ (συνδυάζεται με τους προηγούμενους)

* Σε αυτόν τον τύπο η προσφώνηση (π.χ. Αγαπητοί συμμαθητές) δεν είναι απαραίτητη!

**ΒΑΣΙΚΕΣ ΟΔΗΓΙΕΣ ΓΙΑ ΤΗΝ ΠΕΡΙΛΗΨΗ**

**ΠΡΟΣΥΓΓΡΑΦΙΚΟ ΣΤΑΔΙΟ**

**1.** Πρώτα διαβάζω καλά το κείμενο! Τουλάχιστον 2 φορές…

2. Υπογραμμίζω τις θεματικές προτάσεις και όσες λεπτομέρειες στηρίζουν κάθε θεματική περίοδο.

3. Προσέχω τις διαρθρωτικές λέξεις για να αποδώσω καλύτερα την πορεία της σκέψης του συγγραφέα.

( Επίσης= προσθέτει, αντίθετα=αντιπαραθέτει, επειδή=λόγω, λοιπόν=συνεπώς)

4. Στη συνέχεια, προχωράω στην άσκηση Β1…Έτσι αναγκάζομαι να ξαναδιαβάσω το κείμενο!

**ΣΥΓΓΡΑΦΙΚΟ ΣΤΑΔΙΟ**

5. Η περίληψη πρέπει να ξεκινάει με αναφορά στο είδος του κειμένου (άρθρο, δοκίμιο..)

 ή στον **γράφοντα (συντάκτη, αρθρογράφο, ομιλητή κ.τ.λ.).**

Ο δοκιμιογράφος πραγματεύεται -αναφέρεται

Ο αρθρογράφος προσεγγίζει το θέμα/ πρόβλημα του…

Το απόσπασμα αναφέρεται…

Στο απόσπασμα παρουσιάζονται…

6.Μπορώ να ξεκινήσω τη δεύτερη πρόταση με : ειδικότερα, αναλυτικότερα…

7. Γράφω μια ενιαία παράγραφο.

**8. Εφαρμόζω τις τεχνικές πύκνωσης:**

Α) Απαλοιφή επιθετικών προσδιορισμών

Β) Απόδοση εννοιών της ίδιας οικογένειας με έναν περιεκτικό όρο- Γενίκευση

 (Μαθηματικά, Φυσική, Χημεία= Θετικές επιστήμες)

Γ) Αντικατάσταση δευτερευουσών προτάσεων με μετοχές

 ( γεγονός που προκαλεί ποικίλες αντιδράσεις= προκαλώντας ποικίλες αντιδράσεις)

Δ) Αντικατάσταση μιας σειράς ενεργειών με μία λέξη ή φράση που αποδίδει τη συνολική δραστηριότητα. (Ρίχνω θεμέλια και κολόνες, υψώνω τοίχους, φτιάχνω στέγη = Χτίζω σπίτι)

Ε) Ονοματοποίηση (Ο άνθρωπος που εργάζεται= ο εργαζόμενος)

ΣΤ) Μετατροπή των ερωτηματικών προτάσεων σε προτάσεις κρίσεως

Η) Αντικαθιστώ την άρνηση με κατάφαση

Θ) Μετατροπή της ενεργητικής σύνταξης σε παθητική

Ι) Αν αναφέρεται όνομα αυθεντίας, συνήθως το διατηρώ.

9. Χρησιμοποιώ ρήματα όπως:

**Αναφέρει, δηλώνει, προτείνει, σχολιάζει, ερμηνεύει, διευκρινίζει, επεξηγεί, αιτιολογεί, συγκρίνει, αντιπαραθέτει, υποστηρίζει, απορρίπτει, αντικρούει, τεκμηριώνει, ισχυρίζεται, αποφαίνεται, σημειώνει, τονίζει, επιμένει, εξετάζει, αναφέρεται σε….ταξινομεί, περιγράφει, απαριθμεί….**

10. Δεν αλλάζω τη σειρά των ιδεών του κειμένου

11. Κλείνω την περίληψη μου ως εξής: Κλείνοντας…Τέλος…Ο συγγραφέας συμπεραίνει – καταλήγει…

**ΜΕΤΑΣΥΓΓΡΑΦΙΚΟ ΣΤΑΔΙΟ**

Ελέγχω την περίληψη κάνοντας τις απαιτούμενες διορθώσεις και προσθαφαιρέσεις. Μεταφέρω την περίληψη από το πρόχειρο στην πρώτη σελίδα του τετραδίου.

**ΚΑΛΗ ΕΠΙΤΥΧΙΑ!!!**

